ORDE do 20 de xuño de 2011 pola que se modifica a Orde do 31 de decembro de 2010, da Consellería de Economía e Industria, pola que se establecen as bases para a concesión, en réxime de concorrencia competitiva, das axudas correspondentes ao Programa Isidro Parga Pondal, no marco das accións de formación de investigadores do Programa de recursos humanos do Plan Galego de Investigación e Desenvolvemento Tecnolóxico, e se procede á súa convocatoria.
Consellería de Educación e Ordenación Universitaria — III. Outras disposicións — 27/06/2011

Pola Orde da Consellería de Economía e Industria do 31 de decembro de 2010 (DOG do 17 de xaneiro de 2011) aprobáronse as bases que rexen a convocatoria de axudas do Programa Isidro Parga Pondal e procedeuse a súa convocatoria.
O Decreto 89/2011, do 31 de marzo, modificou o Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, e o Decreto 324/2009, do 11 de xuño, polo que se establece a estrutura orgánica da Consellería de Economía e Industria, de modo que as competencias en materia de investigación universitaria quedaron residenciadas na Secretaría Xeral de Universidades.
En consecuencia a resolución das axudas convocadas na citada orde da Consellería de Economía e Industria do 31 de decembro de 2010 correspóndelle á Consellería de Educación e Ordenación Universitaria e as funcións inicialmente atribuídas á Dirección Xeral de Investigación, Desenvolvemento e Innovación deben ser desempeñadas pola Secretaría Xeral de Universidades.
Polo que antecede e co fin de adecuar os créditos previstos da Orde da Consellería de Economía e Industria do 31 de decembro de 2010, as datas previstas para a resolución destas axudas
Artigo 1.
Modifícase o número 1 do artigo 5 da Orde da Consellería de Economía e Industria do 31 de decembro de 2010 que queda redactado do modo seguinte:
Artigo 5. Financiamento e concorrencia.
Para a concesión das axudas convocadas nesta orde, destinaranse os créditos dos orzamentos xerais da Comunidade Autónoma de Galicia que a seguir se indican e de acordo coas seguintes anualidades:
Artigo 2.
Modifícanse no anexo I da Orde do 31 de decembro de 2010 o número 3 do artigo 5 e o número 4 do artigo 10 que quedan redactados do modo seguinte:
Artigo 5. Dotación e número de axudas.
O número máximo de contratos que poderán financiarse é de 15 que serán financiados con cargo á aplicación orzamentaria dos orzamentos xerais da comunidade autónoma para os anos, 2011, 2012, 2013 e 2014 que a seguir se indican, e de acordo coa seguinte distribución:
Artigo 10. Formalización dos contratos e pagamento das axudas.
O pagamento das axudas pola Consellería de Educación e Ordenación Universitaria ás universidades beneficiarias levarase a cabo do modo seguinte:
Primeiro pagamento: corresponde ao período que abrangue desde o inicio do contrato ata o 31 de decembro de 2011, e efectuarase unha vez que as universidades certifiquen a sinatura dos contratos, xunto cunha copia compulsada destes.
Seguintes pagamentos: corresponden ao primeiro e segundo semestre dos anos 2012 e 2013 e efectuarase polo importe dun semestre e sempre despois da completa xustificación do pagamento anterior.
Último pagamento: corresponde ao período final do contrato, no ano 2014, e efectuarase despois de rematado o contrato e da completa xustificación tanto do pagamento anterior como do pagamento que se pretende realizar.
A xustificación de cada un dos pagamentos consistirá na certificación prevista no artigo 28.5 da Lei 9/2007, do 13 de xuño, de subvencións de Galicia.
Disposición adicional.
Segundo a Orde do 22 de abril de 2010 de delegación de competencias nos órganos superiores e periféricos da Consellería de Educación e Ordenación Universitaria, a comisión de selección elevará a proposta de resolución que incluirá a relación de candidatos seleccionados e a lista de reserva ao titular da Consellería de Educación e Ordenación Universitaria. Esta resolución publicarase no Diario Oficial de Galicia.
Disposición derradeira.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 xuño de 2011.